**ประกาศสมาคมบริษัทหลักทรัพย์ไทย**

**ที่ กส. 3/2556**

***เรื่อง หลักเกณฑ์ และวิธีการเกี่ยวกับการลงทุนในหลักทรัพย์เพื่อบริษัท (Proprietary Trading)***

**---------------------------------------------------------**

เพื่อให้บริษัทหลักทรัพย์มีมาตรฐานการปฏิบัติงานรวมถึงการบริหารความเสี่ยงที่ดีจากการลงทุนในหลักทรัพย์เพื่อบริษัท (Proprietary Trading)

ประกาศฉบับนี้ออกโดยอาศัยอำนาจตามความในประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สธ. 34/2556 เรื่อง การจัดระบบงานในการลงทุนในหลักทรัพย์หรือสัญญาซื้อขายล่วงหน้าเพื่อผู้ประกอบธุรกิจ ข้อ 2. โดยความเห็นชอบของสำนักงานคณะกรรมการกำกับหลักทรัพย์และตลาดหลักทรัพย์ สมาคมบริษัทหลักทรัพย์ไทยจึงกำหนดหลักเกณฑ์และวิธีการเกี่ยวกับการลงทุนในหลักทรัพย์เพื่อบริษัท เพื่อให้สมาชิกสมาคมถือปฏิบัติ ดังนี้

1. ให้ยกเลิกประกาศสมาคมบริษัทหลักทรัพย์ไทย เรื่อง แนวทางปฏิบัติในการบริหารและจัดการลงทุนในหลักทรัพย์และสัญญาซื้อขายล่วงหน้าเพื่อบริษัทหลักทรัพย์ ลงวันที่ 15 ตุลาคม 2553
2. ในประกาศนี้

“สำนักงาน ก.ล.ต.” หมายความว่า สำนักงานคณะกรรมการกำกับหลักทรัพย์และตลาดหลักทรัพย์

“สมาคม” หมายความว่า สมาคมบริษัทหลักทรัพย์ไทย

“สมาชิก” หมายความว่า สมาชิกสมาคมบริษัทหลักทรัพย์ไทย

“หลักทรัพย์” หมายความว่า ตราสารทุน ใบสำคัญแสดงสิทธิอนุพันธ์ ตราสารอนุพันธ์ ที่ซื้อขายในตลาดหลักทรัพย์แห่งประเทศไทย หรือ ตลาดหลักทรัพย์ เอ็ม เอ ไอ หรือ ตลาดสัญญาซื้อขายล่วงหน้า

“การลงทุนในหลักทรัพย์เพื่อบริษัทประเภท Day Trade” หมายความว่า การลงทุนในหลักทรัพย์เพื่อบริษัทในลักษณะการซื้อขายหลักทรัพย์แบบเก็งกำไรระยะสั้นโดยมีการซื้อขายหลักทรัพย์เดียวกันในวันเดียวกัน

“บัญชีซื้อขาย” หมายความว่า บัญชีที่ใช้ในการซื้อขายเพื่อการลงทุนในหลักทรัพย์เพื่อบริษัท

“ค่าธรรมเนียม” หมายความว่า ค่าธรรมเนียมในการเป็นนายหน้าหรือตัวแทนซื้อหรือขายหลักทรัพย์

นอกเหนือจากคำที่บัญญัติไว้ข้างต้น ให้คำที่ปรากฏในประกาศฉบับนี้มีความหมายเป็นไปตามนิยาม ที่กำหนดไว้ใน ประกาศสำนักงานคณะกรรมการกำกับหลักทรัพย์และตลาดหลักทรัพย์ที่ สธ. 34/2556 เรื่อง การจัดระบบงานในการลงทุนในหลักทรัพย์หรือสัญญาซื้อขายล่วงหน้าเพื่อผู้ประกอบธุรกิจ

1. สมาชิกต้องกำหนดนโยบายการลงทุนในหลักทรัพย์เพื่อบริษัท และอาจกำหนดให้มีคณะกรรมการการลงทุน(Investment Committee) ซึ่งผ่านความเห็นชอบจากคณะกรรมการของบริษัท รวมทั้งระบุประเภทบัญชีซื้อขายตามลักษณะการลงทุนเป็นลายลักษณ์อักษรอย่างชัดเจน อาทิเช่น บัญชีการลงทุนในหลักทรัพย์เพื่อบริษัทระยะยาว หรือบัญชีการลงทุนในหลักทรัพย์เพื่อบริษัทประเภท Day Trade หรือบัญชีลงทุนในหลักทรัพย์เพื่อบริษัทสำหรับการซื้อขายผิดพลาด ฯลฯ โดยนโยบายการลงทุนในหลักทรัพย์เพื่อบริษัทต้องมีสาระสำคัญอย่างน้อยดังนี้
   1. นโยบายหรือหลักเกณฑ์การกระจายความเสี่ยงของการลงทุน
   2. วงเงินลงทุนในหลักทรัพย์เพื่อบริษัท
   3. การจัดสรรวงเงินตามประเภทของการลงทุน
   4. การวิเคราะห์เพื่อหาอัตราส่วนเงินกองทุนสภาพคล่องสุทธิ (NC) ในกรณีลงทุนเต็มวงเงินภายใต้เงื่อนไขและสถานการณ์ของการลงทุนที่แตกต่างกัน
   5. นโยบายเกี่ยวกับการตัดขาดทุน (Cut Loss Policy)
   6. นโยบายเกี่ยวกับการสนับสนุนด้านสภาพคล่องในกรณีจำเป็น (Liquidity Support Policy)
   7. นโยบายในการถือครองหลักทรัพย์
   8. กำหนดหลักเกณฑ์การดำเนินการในกรณีที่มีการซื้อหรือขายหลักทรัพย์ที่ไม่สามารถทราบหรือคำนวณราคาตลาดหรือไม่เป็นไปตามราคาตลาด รวมถึงการจัดให้มีข้อมูลเชิงวิเคราะห์เพื่อประกอบการตัดสินใจในการซื้อขายหลักทรัพย์ที่ไม่สามารถทราบหรือคำนวณราคาตลาดหรือไม่เป็นไปตามราคาตลาด
2. สมาชิกต้องกำหนดหลักเกณฑ์การรายงานการลงทุนในหลักทรัพย์เพื่อบริษัทต่อคณะกรรมการของบริษัท เพื่อให้สามารถติดตามการลงทุนได้อย่างมีประสิทธิภาพ
3. บุคลากรของสมาชิกที่ทำหน้าที่จัดการลงทุนในหลักทรัพย์เพื่อบริษัท ต้องเป็นผู้ได้รับใบอนุญาตผู้ติดต่อกับผู้ลงทุน หรือ สอบผ่านหลักสูตร CISA ระดับที่ 1 หรือ สอบผ่านหลักสูตร CFA ระดับที่ 1 เป็นอย่างน้อย
4. ในกรณีที่สมาชิกมีบัญชีซื้อขายเพื่อการลงทุนในหลักทรัพย์เพื่อบริษัทประเภท Day Trade ให้สมาชิกดำเนินการดังนี้
   1. กำหนดวงเงินการซื้อขายหลักทรัพย์เฉพาะบัญชีซื้อขายเพื่อการลงทุนในหลักทรัพย์เพื่อบริษัทประเภทของการลงทุนตามข้อ 6 ทุกบัญชีซื้อขายรวมทั้งสิ้นไม่เกินร้อยละ 50 ของส่วนของผู้ถือหุ้นของบริษัทตามที่ปรากฏในงบสอบทานฉบับล่าสุด
   2. การดำเนินการใด ๆ ที่เกี่ยวเนื่องกับการลงทุนในหลักทรัพย์เพื่อบริษัทประเภทของการลงทุนตามข้อ 6 ให้บริษัทนำต้นทุนที่เกิดขึ้นจริงในการประกอบธุรกิจมาพิจารณาดำเนินการ และให้รวมค่าธรรมเนียมในอัตราที่ต้องไม่ก่อให้เกิดการเอาเปรียบลูกค้า กล่าวคือ ไม่เอื้อต่อการซื้อขายที่รวดเร็วและไม่ตํ่ากว่าอัตราค่าธรรมเนียมตํ่าสุดของลูกค้าของสมาชิก
5. หากสมาชิกมีการลงทุนในหลักทรัพย์เพื่อบริษัทในบัญชีซื้อขายใดที่มีมูลค่าการซื้อขายรายเดือนในหลักทรัพย์เดียวกันในวันเดียวกัน ตั้งแต่ 30% ขึ้นไปของมูลค่าซื้อขายรวมของบัญชีซื้อขายนั้น ให้ถือว่าบัญชีซื้อขายดังกล่าวเข้าข่ายเป็นการลงทุนในหลักทรัพย์เพื่อบริษัทประเภท Day Trade และต้องปฏิบัติตามข้อกำหนดในข้อ 6.1 และ ข้อ 6.2
6. สมาชิกต้องจัดให้มีระบบงานในการกำกับดูแลการลงทุนในหลักทรัพย์เพื่อบริษัทอย่างมีประสิทธิภาพสอดคล้องกับลักษณะ ขอบเขต ปริมาณ และความซับซ้อนของการประกอบธุรกิจ รวมทั้งต้องกำหนดหน่วยงานกำกับดูแล และติดตามการปฏิบัติให้เป็นไปตามนโยบายที่กำหนดตามข้อ 3 และ ข้อ 6.1 และ ข้อ 6.2 และกำกับดูแลและดำเนินการแก้ไขหรือปรับปรุงตามข้อสังเกตหรือคำแนะนำของหน่วยงานกำกับดูแลภายนอก นอกจากนี้ สมาชิกต้องกำหนดมาตรการและแนวทางปฏิบัติในการพิจารณาลงโทษบุคลากรที่ปฏิบัติงานไม่เป็นไปตามประกาศนี้ โดยให้สอดคล้องหรือเป็นไปตามหลักเกณฑ์และแนวปฏิบัติเกี่ยวกับการพิจารณาลงโทษบุคลากรในธุรกิจตลาดทุน

ประกาศนี้มีผลบังคับตั้งแต่วันที่ 1 พฤศจิกายน 2556 เป็นต้นไป

ประกาศ ณ วันที่ 30 ตุลาคม 2556

(นางภัทธีรา ดิลกรุ่งธีระภพ)

นายกสมาคม